บริษัท เบตเตอร์ เวิลด์ กรีน จำกัด (มหาชน) (“บริษัท”)
จดทะเบียนตามประมวลกฎหมายแพ่งและพาณิชย์เป็นนิติบุคคล ทะเบียนเลขที่ บอจ.สบ.763 เมื่อวันที่
23 กรกฏาคม 2540 ด้วยทุนจดทะเบียนเริ่มแรก 1 ล้านบาทบริษัทฯ มีสำนักงานใหญ่ตั้งอยู่เลขที่
2674/1 ซอยไดร์ฟอิน ซอย 2 หมู่ 2 ถนนลาดพร้าว แขวงคลองจั่น เขตบางกะปิ กรุงเทพมหานคร
มีทุนจดทะเบียนจำนวน 377,000,000 บาท ( สามร้อยเจ็ดสิบเจ็ดล้านบาทถ้วน ) ทุนที่ชำระแล้ว
เป็นเงิน 320,000,000 บาท (สามร้อยยี่สิบล้านบาทถ้วน)
และมีศูนย์บริหารและจัดการกากอุตสาหกรรม จังหวัดสระบุรี ตั้งอยู่เลขที่ 140 หมู่ 8 ตำบลห้วยแห้ง
อำเภอแก่งคอย จังหวัดสระบุรี เพื่อประกอบธุรกิจบริหารจัดการสิ่งปฏิกูล หรือวัสดุที่ไม่ใช้แล้ว
ตามที่ได้รับการอนุญาตจากกรมโรงงานอุตสาหกรรม ดังนี้

-   ใบอนุญาตประกอบกิจการโรงงานลำดับที่ 101 ให้บริการปรับคุณภาพของเสียรวมและรับฝังกลบ

สิ่งปฏิกูลหรือวัสดุที่ไม่ใช้แล้วที่เป็นของเสียอันตราย และบำบัดน้ำเสียรวม

-   ใบอนุญาตประกอบกิจการโรงงานลำดับที่ 105 ให้บริการคัดแยกและรับฝังกลบสิ่งปฏิกูลหรือ

วัสดุที่ไม่ใช้แล้วที่ไม่มีอันตราย

-   ใบอนุญาตประกอบกิจการโรงงานลำดับที่ 106 อนุญาตให้ปรับคุณภาพวัสดุที่ไม่ใช้แล้วเพื่อเป็น

  เชื้อเพลิงทดแทนและวัตถุดิบทดแทน

-   ได้รับการรับรองระบบมาตรฐานการจัดการด้านคุณภาพและสิ่งแวดล้อม ISO 9001:2008 &

  ISO 14001:2004 จาก บริษัท เอสจีเอส (ประเทศไทย) จำกัด
  สำหรับการขนส่งและการจัดการ

  กากอุตสาหกรรมชนิดอันตรายและไม่อันตรายภายใต้การควบคุมของกรมโรงงานอุตสาหกรรม

-   ได้รับการรับรองระบบมาตรฐานการจัดการด้านอาชีวอนามัยและความปลอดภัย OHSAS
    18001:2007&TIS18001:1999 จากบริษัท เอสจีเอส (ประเทศไทย) จำกัด สำหรับ
    การจัดการกากอุตสาหกรรมชนิดอันตรายและไม่อันตรายภายใต้การควบคุมของกรมโรงงาน

-   ได้รับการรับรองระบบมาตรฐานการจัดการของห้องปฏิบัติการในการดำเนินการทดสอบ
    มอก.17025-2548 จากสำนักงานมาตรฐานผลิตภัณฑ์อุตสาหกรรม (สมอ.)

-   บริษัทฯ ได้รับสิทธิประโยชน์ทางภาษีจากคณะกรรมการส่งเสริมการลงทุน (Board Of
    Investment (BOI)) เป็นระยะเวลา 8 ปี สำหรับการประกอบกิจการบริการบำบัดน้ำเสีย
    กำจัดหรือขนถ่ายขยะกากอุตสาหกรรมหรือสารเคมีที่เป็นพิษ
    นับแต่วันที่เริ่มมีรายได้จากการประกอบกิจการ ในปี 2548
    และการประกอบกิจการนำวัสดุที่ไม่ต้องการใช้แล้วกลับมาใช้ใหม่
    นับแต่วันที่เริ่มมีรายได้จากการประกอบกิจการในปี 2550

  นอกจากนี้ มีบริษัทในเครืออีก 4 บริษัทที่สนับสนุนการให้บริการอย่างครบวงจรได้แก่

-   บริษัท เบตเตอร์ เวสท์ แคร์ จำกัด เป็นผู้แทนในการจัดหากากฯ เข้าสู่เตาเผาซีเมนต์
    และเตาเผา
    อุตสาหกรรมอื่นๆ

-   บริษัท เอิร์ธ เท็ค เอ็นไวรอนเมนท์ จำกัด เป็นผู้แทนในการนำกากฯ กลับมาใช้ประโยชน์ใหม่

-   บริษัท เบตเตอร์ เวิลด์ ทรานสปอร์ต จำกัด ดำเนินธุรกิจรถขนส่ง
    และภาชนะบรรจุกากอุตสาหกรรม

-   บริษัท อัคคีปราการ จำกัด
    ดำเนินการเผาทำลายกากอุตสาหกรรมในเตาเผากากอุตสาหกรรมอันตรายแห่งเดียวของประเทศ

โครงสร้างกลุ่มบริษัท เบตเตอร์ เวิลด์ กรีน จำกัด (มหาชน)

[]

การดำเนินงานบริหารและประกอบการศูนย์บริหารและจัดการกากอุตสาหกรรม จังหวัดสระบุรี นั้น
ได้รับการสนับสนุนจากหน่วยงานต่างๆ ที่เกี่ยวข้องทั้งภาครัฐและเอกชนซึ่งแสดงถึงความมุ่งมั่น
ความใส่ใจ ความห่วงใย และความตระหนัก
ด้านการให้บริการบำบัด/กำจัดสิ่งปฏิกูลหรือวัสดุเหลือใช้อย่างมีคุณภาพ ไม่ส่งผลกระทบ
ต่อสิ่งแวดล้อม และสอดคล้องกับข้อกำหนดทางกฎหมาย
โดยมีรายละเอียดการเปลี่ยนแปลงและพัฒนาการที่สำคัญในช่วง 3 ปีที่ผ่านมา (ในปี 2550-2552)
ดังนี้

บริษัทฯ ได้รับการส่งเสริมการลงทุนในกิจการปรับปรุงคุณภาพสิ่งปฏิกูลหรือวัสดุที่ไม่ใช้แล้วเพื่อใช้เป็น
วัตถุดิบทดแทนหรือเชื้อเพลิงทดแทนให้แก่เตาเผาซีเมนต์ และเตาเผาอุตสาหกรรมต่างๆ
เป็นระยะเวลา 8 ปีนับแต่วันที่เริ่มมีรายได้จากการประกอบกิจการ
โดยมีสิทธิพิเศษจากการได้รับการส่งเสริมการลงทุนตามพระราชบัญญัติ การส่งเสริมการลงทุน พ.ศ.
2520 นอกจากนี้บริษัทฯ ได้เสนอขายหุ้นสามัญเพิ่มทุนให้แก่ประชาชนจำนวน 76 ล้านหุ้น
และเสนอขายให้แก่กรรมการ และพนักงานของบริษัทจำนวน 4 ล้านหุ้น ทำให้บริษัทฯ
มีทุนจดทะเบียนชำระแล้ว เป็นจำนวน 320 ล้านบาท
และได้เข้าจดทะเบียนเป็นบริษัทจดทะเบียนในตลาดหลักทรัพย์แห่งประเทศไทย ในวันที่ 14
พฤศจิกายน 2550

ในปี พ.ศ.2551 บริษัทฯ ได้รับการรับรองมาตรฐานระบบการจัดการด้านคุณภาพและสิ่งแวดล้อม
ISO9001:2000 และ ISO14001:2001 จากบริษัท เอสจีเอส จำกัด (SGS)
สำหรับสิ่งปฏิกูลหรือวัสดุที่ไม่ใช้แล้วที่เป็นอันตราย (Hazardous Waste)
ต่อมาได้เข้าถือหุ้นในบริษัท อัคคีปราการ จำกัด
เพื่อร่วมประมูลการดำเนินการบริหารและประกอบการโครงการศูนย์บริหารและจัดการวัสดุเหลือใช้อุตสาหกรรม
(เตาเผาอุตสาหกรรม) ของกรมโรงงานอุตสาหกรรม กระทรวงอุตสาหกรรม ซึ่งบริษัทฯ
ได้ชนะการประมูล และได้รับสิทธิให้บริหารและประกอบการโครงการฯ เป็นระยะเวลา 20 ปี
นับแต่วันที่ 11 กุมภาพันธ์ 2551 นอกจากนี้ยังมีสิทธิยื่นคำร้องขอให้ต่ออายุสัญญาได้อีก ซึ่งบริษัทฯ
ได้มีพิธีลงนามสัญญาให้ใช้สิทธิบริหารและประกอบการศูนย์บริหารจัดการวัสดุเหลือใช้อุตสาหกรรม
(เตาเผาขยะอุตสาหกรรม) บางปู จังหวัดสมุทรปราการ ระหว่างบริษัท อัคคีปราการ จำกัด
และกรมโรงงานอุตสาหกรรม กระทรวงอุตสาหกรรม
โดยรัฐมนตรีว่าการกระทรวงอุตสาหกรรมร่วมเป็นสักขีพยานในเดือนกุมภาพันธ์ 2551

สำหรับการดำเนินงานในปี 2552 บริษัทฯ ชนะการประมูลโครงการก่อสร้างระบบกำจัดขยะมูลฝอย
เทศบาลนครนครราชสีมา กับเทศบาลนครนครราชสีมา จังหวัดนครราชสีมา มูลค่างาน 412
ล้านบาท สำหรับการฟื้นฟู ออกแบบ
และก่อสร้างระบบฝังกลบขยะมูลฝอยและระบบผลิตปุ๋ยอินทรีย์และผลิตไฟฟ้า ที่สามารถรองรับขยะ
ที่เข้ามาอย่างต่อเนื่องตลอดทั้งปี เป็นเวลา 20 ปี คิดเป็นปริมาณขยะไม่น้อยกว่า 230 ตัน/วัน และ
83,950 ตัน/ปี ถึงแม้ว่าการดำเนินงานของบริษัทฯ ได้รับความเชื่อถือและไว้วางใจจากภาครัฐบาล
และกลุ่มอุตสาหกรรมต่างๆ เป็นอย่างดีก็ตาม ในช่วงเดือนมิถุนายน บริษัทฯ
ได้พบกับอุปสรรคจากการที่กลุ่มผู้ฟ้องคดีได้ยื่นคำฟ้องต่อ ศาลปกครองกลาง โดยกล่าวหา
นายกรัฐมนตรี จำเลยที่ 1 ผู้ว่าราชการจังหวัดสระบุรี จำเลยที่ 2
นายกองค์การบริหารส่วนตำบลห้วยแห้ง จำเลยที่ 3 และบริษัทฯ จำเลยที่ 4
ในข้อหารับทราบปัญหาและความเจ็บป่วยแต่กลับไม่ใช้อำนาจให้ทันท่วงที
และขอให้ศาลกำหนดมาตรการหรือวิธีการคุ้มครองชั่วคราวก่อนมีคำพิพากษา โดยขอให้ยุติ
การดำเนินการบ่อขยะเป็นการชั่วคราว แต่ด้วยมาตรฐานการดำเนินงานที่โปร่งใส
มุ่งมั่นที่จะดูแลและจัดการ
กากอุตสาหกรรมที่เป็นปัญหาปัจจุบันของประเทศให้ได้รับการจัดการที่ถูกต้องตามหลักวิชาการ
ผู้ใช้บริการสามารถตรวจสอบได้ทุกขั้นตอนของการปฎิบัติงาน จนทำให้การดำเนินงานของบริษัทฯ
เป็นที่ยอมรับและได้รับความไว้วางใจจากหน่วยงานต่างๆ มากมาย
ซึ่งศาลปกครองกลางได้ลงพื้นที่เผชิญสืบข้อเท็จจริงตามที่กลุ่มผู้ฟ้องคดีได้ยื่นคำร้อง
และได้มีคำสั่งเมื่อวันที่ 8 ธันวาคม 2552 ว่า ยังไม่ปรากฏข้อเท็จจริงที่แน่ชัดว่า
ผลกระทบต่อสุขภาพของประชาชนและสิ่งแวดล้อมเกิดจากการประกอบกิจการโรงงานฝังกลบกากขยะอุตสาหกรรมของบริษัทฯ
และยังไม่มีเหตุผลเพียงพอที่ศาลจะนำมาตรการหรือวิธีการคุ้มครองเพื่อบรรเทาทุกข์เป็นการชั่วคราวก่อนการพิพากษาตามคําขอของ
ผู้ฟ้องคดีมาใช้ได้จึงมีคําสั่งยกคำขอกําหนดมาตรการหรือวิธีการคุ้มครองเพื่อบรรเทาทุกข์เป็นการชั่วคราว
ก่อนการพิพากษาของผู้ฟ้องคดี

ปัจจุบันบริษัทฯ ได้รับการรับรองระบบมาตรฐานต่างๆ ได้แก่ การจัดการด้านคุณภาพและสิ่งแวดล้อม
ISO 9001 : 2008 & ISO 14001:2004
ระบบมาตรฐานการจัดการด้านอาชีวอนามัยและความปลอดภัย OHSAS 18001 : 2007 & TIS
18001:1999 จาก บริษัท เอสจีเอส (ประเทศไทย) จำกัด
ระบบมาตรฐานการจัดการของห้องปฏิบัติการในการดำเนินการทดสอบ มอก.17025-2548
จากทางสำนักงานมาตรฐานผลิตภัณฑ์อุตสาหกรรม (สมอ.) ซึ่งจากประสบการณ์การบริหารงานกว่า
13 ปี บริษัทฯ สามารถให้บริการทางด้านการบริหารจัดการสิ่งปฏิกูลฯ
ทั้งที่เป็นอันตรายและไม่เป็นอันตรายจากโรงงานอุตสาหกรรมทั่วประเทศได้อย่างครบวงจรทั้งสิ่งปฏิกูลฯ
จากภาคอุตสาหกรรมและภาคประชาชน ได้แก่ การบำบัดเพื่อนำกลับไปใช้ใหม่
การกำจัดโดยวิธีการฝังกลบด้วยมาตรฐาน

ที่ผ่านการรับรองจากหน่วยงานต่างๆ ทั้งในประเทศและต่างประเทศ การนำสิ่งปฏิกูลฯ
ผ่านกระบวนการเพื่อนำกลับมาใช้ประโยชน์ใหม่ทดแทนวัตถุดิบและเชื้อเพลิงซึ่งเป็นการใช้ทรัพยากรธรรมชาติ
ที่มีอยู่อย่างเกิดประโยชน์สูงสุดและการเผาโดยเตาเผาสิ่งปฏิกูลฯอุณหภูมิสูงโดยเฉพาะแห่งแรกของประเทศไทย
ที่มีระบบฟอกอากาศที่ทันสมัย และมีประสิทธิภาพสูง
ตลอดจนการฟื้นฟูและการจัดสร้างระบบบริหารจัดการของเสียที่เกิดจากชุมชนต่างๆ
ซึ่งการดำเนินงานทั้งหมดอยู่ภายใต้ปรัชญา “ เราห่วงใย...ทุกชีวิตและสิ่งแวดล้อม ”

สรุปฐานะการเงินและผลการดำเนินงานของบริษัทฯ และบริษัทย่อย

  (หน่วย : ล้านบาท)

  ---------------------------------- ------------ ------------ ------------
  ผลการดำเนินงาน                      2550         2551         2552

  รายได้จากการบริการ                   579.33       607.83       587.76

  กำไรขั้นต้น                           226.50       245.39       88.60

  กำไร(ขาดทุน)สุทธิ                     106.86       70.36        (45.06)

  อัตรากำไรขั้นต้น                       39.10%       40.37%       15.07%

  อัตรากำไรสุทธิ                        18.45%       11.58%       (7.67%)

  สินทรัพย์รวม                          916.16       957.05       1,038.36

  หนี้สินรวม                            207.12       225.45       387.03

  ส่วนของผู้ถือหุ้น                        709.03       731.60       651.33
  ---------------------------------- ------------ ------------ ------------

โครงสร้างรายได้ของบริษัทฯ และบริษัทย่อย

(หน่วย : ล้านบาท)

  ------------------------------- -------- -------- -------- -------- -------- --------
                                  ปี 2550            ปี 2551            ปี 2552   

                                  มูลค่า     สัดส่วน    มูลค่า     สัดส่วน    มูลค่า     สัดส่วน

  รายได้จากการบริการ                                                             

  รายได้จากการบริการของบริษัทฯ                                                     

  - การบริหารจัดการสิ่งปฏิกูลฯ          171.74   29.58%   124.61   20.39%   95.20    16.10%
  ที่ไม่อันตราย                                                                    

  - การบริหารจัดการสิ่งปฏิกูลฯ          288.24   49.65%   244.05   39.94%   115.23   19.50%
  ที่เป็นอันตราย                                                                   

  - การปรับคุณภาพสิ่งปฏิกูลฯ            29.22    5.03%    130.40   21.34%   144.50   24.40%
  เพื่อเป็นวัตถุดิบและเชื้อเพลิงทดแทน                                                   

  - การบริหารจัดการสิ่งปฏิกูลฯ          22.29    3.84%    30.43    4.98%    5.53     0.90%
  ที่เป็นน้ำเสีย                                                                    

  รวมรายได้จากการบริการของบริษัทฯ     511.49   88.10%   529.49   86.65%   360.46   60.90%

  รวมรายได้จากการบริการของบริษัทย่อย   67.83    11.68%   78.34    12.82%   96.97    16.40%

  รวมรายได้จากการบริการ             579.32   99.78%   607.83   99.47%   457.43   77.30%

  รายได้จากงานก่อสร้าง               -        -        -        -        130.33   22.00%

  รายได้อื่น *                       1.26     0.22%    3.24     0.53%    4.29     0.70%

  รวมรายได้                        580.58   100%     611.07   100%     592.05   100%
  ------------------------------- -------- -------- -------- -------- -------- --------

หมายเหตุ : * รายได้อื่น เช่น รายได้ค่าวิเคราะห์ประเภทของเสีย
กำไรจากการจำหน่ายทรัพย์สิน ดอกเบี้ยรับ รายได้ เบ็ดเตล็ด ฯลฯ

เป้าหมายในการดำเนินธุรกิจ

บริษัท เบตเตอร์ เวิลด์ กรีน จำกัด (มหาชน) และบริษัทในเครือ
มีเป้าหมายในการดำเนินงานภายใต้
นโยบายการบริหารและจัดการสิ่งปฏิกูลหรือวัสดุที่ไม่ใช้แล้วจากโรงงานอุตสาหกรรม
และบริหารจัดการฟื้นฟูของเสียชุมชนทั่วประเทศแบบครบวงจร (One Stop Service)
ด้วยวิธีการดำเนินงานที่เป็นที่ยอมรับทั้งในระดับประเทศ
และระดับสากลที่สามารถอำนวยความสะดวกและสร้างความพึงพอใจสูงสุดให้กับผู้ใช้บริการ
ส่งผลให้การดำเนินธุรกิจ ในปัจจุบันมีความหลากหลายได้แก่

• การกำจัด (Disposal)
ด้วยวิธีการการฝังกลบทั้งสิ่งปฏิกูลหรือวัสดุที่ไม่ใช้แล้วที่เป็นอันตรายและไม่เป็นอันตราย

• การบำบัด (Treatment) น้ำเสียโดยกระบวนการทางเคมี และชีวภาพ

• การนำของเสียกลับมาใช้ประโยชน์ใหม่ (Reuse / Recycle)

• การปรับปรุงคุณภาพวัสดุที่ไม่ใช้แล้วเพื่อเป็นวัตถุดิบและเชื้อเพลิงทดแทน (Waste to Energy)
ให้แก่เตาเผาซีเมนต์ และเตาเผาอุตสาหกรรมอื่นๆ เป็นต้น

• การเผาทำลายด้วยเตาเผาอุณหภูมิสูง (Incinerator)
สำหรับสิ่งปฏิกูลหรือวัสดุที่ไม่ใช้แล้วบางประเภท ที่ไม่สามารถนำกลับไปใช้ประโยชน์ใหม่ได้อีก
และต้องทำลายโดยการเผาเท่านั้น

• การฟื้นฟู (Renew / Rehabilitation) และก่อสร้างหลุมฝังกลบของเสียชุมชนแบบครบวงจร

บริษัทฯ ตระหนักและมุ่งมั่นเสมอว่า การให้บริการที่มีคุณภาพนั้นจะสร้างความพึงพอใจสูงสุดของลูกค้า
โดยนโยบายและปรัชญาของการบริหารและจัดการกากอุตสาหกรรมนั้น
จะต้องให้ความสำคัญกับการกำจัด
และบำบัดที่ถูกต้องตามหลักวิชาการที่ไม่มีผลกระทบต่อสุขอนามัยและสิ่งแวดล้อม
เพื่อรักษาดุลยภาพของสิ่งแวดล้อม สู่ความยั่งยืน พัฒนาศักยภาพและบริการสู่ความเป็นเลิศ
โปร่งใสและเป็นธรรมต่อคู่ค้าและผู้ลงทุนรับผิดชอบ ต่อสังคมและส่วนรวม